Rigspolitiet: Kørekort-register hos CSC er blevet hacket

Hackere har i fem måneder haft adgang til mainframes hos CSC og har downloadet data fra kørekortregistret og Schengen-registre. Det oplyser Rigspolitiet, der nu har anholdt en dansk mand, og kræver en svensker udleveret.

Fra april til august 2012 har hackere haft adgang til fortrolige systemer hos CSC. Flere af politiets databaser er blevet hacket, og ’et stort antal filer’ er blevet downloadet af hackerne. Det oplyser Rigspolitiet i en pressemeddelelse.

Blandt andet er der downloadet CPR-numre fra kørekort-registret samt data om efterlyste personer i Schengen-registre.

»Det er ikke konstateret, at der skulle være foretaget ændringer i registrene, men det kan på nuværende tidspunkt ikke udelukkes,« skriver Rigspolitiet i pressemeddelelsen.

»Der er tale om et alvorligt brud på den it-sikkerhed, der nødvendigvis skal være omkring politiets registre, og som vi forventer, at CSC til enhver tid sikrer. Derfor ser politiet på sagen med den største alvor. Det er naturligvis helt uacceptabelt, at det har været muligt at få adgang til politiets registre trods de meget høje sikkerhedsstandarder, som vi kræver og forventer af vores leverandør,« udtaler rigspolitichef Jens Henrik Højbjerg.

På samme mainframe-system har blandt andet Skat, CPR og Moderniseringsstyrelsen data liggende, men der er ikke konstateret indbrud i disse systemer, skriver Rigspolitiet.

Der er heller ikke set tegn på, at de stjålne oplysninger er blevet misbrugt.

Politiet skriver, at en svensk statsborger er mistænkt i sagen, og at han i øjeblikket er fængslet i Sverige i en anden sag. Københavns Politi har onsdag anholdt en dansk mand, der mistænkes for også at have forbindelse til sagen.

Den svenske mand er efter alt at dømme Gottfrid Svartholm Warg, der var med til at stifte Pirate Bay. Han er nu anklaget for hacking mod en række svenske systemer, blandt andet Nordeas mainframe-systemer. Udbyttet ved indbruddet i Nordeas systemer blev 24.000 kroner, som forsvandt fra en dansk fagforenings konto.

Version2 følger op på sagen.